SET ปิดเช้าดิ่งหนัก17จุด หลุดแนวรับ 1,580! หลังต่างชาติขายShortตลาดฟิวเจอร์สเฉียดหมื่นลบ.
SET ปิดเช้าดิ่งหนัก17จุด หลุดแนวรับ 1,580! หลังต่างชาติขายShortตลาดฟิวเจอร์สเฉียดหมื่นลบ. โดยดัชนีช่วงเช้าปิดที่ระดับ 1,573.85 จุด ลดลง 16.74 จุด หรือ 1.05% มูลค่าการซื้อขาย 2.93 หมื่นล้านบาท
2 ธ.ค. 2562

ผู้สื่อข่าวรายงานว่า ดัชนีช่วงเช้าปิดที่ระดับ 1,573.85 จุด ลดลง 16.74 จุด หรือ 1.05% มูลค่าการซื้อขาย 2.93 หมื่นล้านบาท
10 หุ้นกดดัชนีเช้านี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้อ่อนแอกว่าตลาดหุ้นในภูมิภาคเอเชียที่ส่วนใหญ่จะปรับตัวขึ้น ขานรับดัชนีผู้จัดการฝ่ายจัดซื้อ (PMI) ภาคการผลิตของจีนออกมาดีกว่าตลาดคาดไว้ ส่วนบ้านเราคาดว่าจะเผชิญแรงขายจากนักลงทุนต่างชาติ หลังจากที่เมื่อวันศุกร์ที่ผ่านมานักลงทุนต่างชาติได้ทำ Short ในตลาดฟิวเจอร์สถึง 5 หมื่นสัญญา คิดเป็นเงินประมาณหมื่นล้านบาท ซึ่งถือว่าค่อนข้างมาก
นอกจากนี้ ดัชนีฯหลุดแนวรับสำคัญ 1,580 จุด ลงมาด้วยทำให้สัญญาณทางเทคนิคดูไม่ดี ตลาดฯจึงได้ปรับตัวลงต่อไปอีก ส่วนประเด็นการเจรจาการค้าระหว่างสหรัฐฯ และจีนก็ยังไม่มีพัฒนาการอะไรออกมา แต่ยังต้องติดตามดูต่อไป
อย่างไรก็ดี วันนี้ให้ติดตามดัชนีภาคการผลิตเดือนพ.ย.จากสถาบันจัดการด้านอุปทานของสหรัฐ (ISM) ของสหรัฐฯ และในวันที่ 5-6 ธ.ค.นี้ ก็ติดตามการประชุมของกลุ่มประเทศผู้ส่งออกน้ำมัน (โอเปก)
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งตัวในแดนลบอยู่ โดยมีแนวรับ 1,570-1,565 จุด ส่วนแนวต้าน 1,580-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่

ADVANC มูลค่าการซื้อขาย  2,066.03 ล้านบาท ปิดที่  207.00 บาท  ลดลง  5.00 บาท
AOT    มูลค่าการซื้อขาย  1,796.57 ล้านบาท ปิดที่   74.50 บาท  ลดลง  1.00 บาท
INTUCH มูลค่าการซื้อขาย  1,085.82 ล้านบาท ปิดที่   57.00 บาท  ลดลง  1.75 บาท
PTT    มูลค่าการซื้อขาย    983.78 ล้านบาท ปิดที่   42.75 บาท  ลดลง  0.50 บาท
CPALL  มูลค่าการซื้อขาย    893.26 ล้านบาท ปิดที่   74.75 บาท  ลดลง  1.25 บาท